
LAUSUNTO
Naisten oikeuksien ja sukupuolten tasa-arvon valiokunta pyytää asiasta vastaavaa talousarvion valvontavaliokuntaa sisällyttämään seuraavan päätöslauselmaesitykseen, jonka se myöhemmin hyväksyy:
<RepeatBlock-Dec>
A.	ottaa huomioon, että Euroopan unionin toiminnasta tehdyn sopimuksen 8 artiklan mukaan unioni pyrkii kaikissa toimissaan poistamaan eriarvoisuutta miesten ja naisten välillä sekä edistämään miesten ja naisten välistä tasa-arvoa; ottaa huomioon, että Lissabonin sopimuksen mukaan tasa-arvo on perusoikeus ja se on yksi unionin ensisijaisista painopisteistä, ja Euroopan tasa-arvoinstituutti (EIGE) tukee unionin toimielimiä ja jäsenvaltioita sen saavuttamisessa;

B.	ottaa huomioon, että EIGEn työ painotti vuonna 2023 kahta temaattista painopistettä: Euroopan vihreän kehityksen ohjelmaa ja sukupuolistunutta väkivaltaa; ottaa huomioon, että kriisitilanteissa naisten haavoittuvuus ja väkivallalle altistuminen yleistyvät, mikä lisää rakenteellista epätasa-arvoa entisestään ja pahentaa sukupuolistunutta väkivaltaa sen eri muodoissa, fyysisenä, seksuaalisena ja psykologisena; ottaa huomioon, että EIGEn vihreän kehityksen ohjelmaan liittyvien toimien tehokkuus on kyseenalaista ja ohjelmaa on tarkistettava ja päivitettävä, jotta voidaan asettaa saavutettavissa olevia yleisiä tavoitteita tasa-arvon saavuttamiseksi ja naisten tukemiseksi, erityisesti unionissa;

1.	on syvästi huolissaan siitä, että Euroopan tasa-arvoinstituutin tehtävä, tasa-arvon vahvistaminen, hämärtyi sen keskittyessä Euroopan vihreän kehityksen ohjelmaan; toteaa, että EIGE saavutti 92,76 prosenttia työohjelmansa tavoitteista;

2.	toteaa, että EIGEn henkilöstökustannusten 8,5 prosentin nousu selittyy edelleen korkealla inflaatiolla ja palkkojen 2,7 prosentin indeksikorotuksella ja että keskimäärin henkilöstömäärä oli edelleen 45; toteaa, että palvelukseen otettiin kaksi sopimussuhteista toimihenkilöä, joiden palkkaamiselle saatiin varat komission naapuruuspolitiikan ja laajentumisneuvottelujen pääosaston kanssa tehdystä IPA:n rahoitusosuussopimuksesta; toteaa EIGEn kärsivän jatkuvasta henkilöstövajeesta ja ehdottaa, että EIGE keskittää työohjelmansa naisiin ja tyttöihin kohdistuvaan väkivaltaan ja jättää tarvittaessa Euroopan vihreän kehityksen ohjelmaan liittyvät toimet toisarvoisiksi nykyisten henkilöstövalmiuksien vuoksi;

3.	huomauttaa, että varainhoidon alalla toteutettiin erityistoimenpiteitä toimielinten välisten puitesopimusten asianmukaisen täytäntöönpanon varmistamiseksi.</RepeatBlock-Dec>

